ခေတ်

မေးခွန်း: ကောင်းသောခေတ်ဆန်ခြင်းနှင့် ဆိုးသောခေတ်ဆန်ခြင်းနှစ်မျိုး ကွာခြားပုံကို မည်သို့တင်ပြသွားသနည်း။
အဖြေ: “ခေတ်”ဟူသောစကားပြေကို ကိုလိုနီခေတ်တွင် တင်မောင်မြင့် (သိပ္ပံမောင်ဝ)က ရေးသားထားပါသည်။ ခေတ်ဆန်ခြင်း၌ ကောင်းသောခေတ်ဆန်ခြင်း၊ ဆိုးသောခေတ်ဆန်ခြင်းဟူ၍ နှစ်မျိုးရှိရာ ကောင်းသောခေတ်ဆန်ခြင်းတို့ကိုသာ တီထွင်ကြရန် ခေတ်ဆန်ချင်သူတို့အား၊ ခေတ်တီထွင်သူတို့အား သတိပေးရေးသားထားပါသည်။

လောကမှာ ခေတ်ဆန်ခြင်းတူသော်လည်း ကောင်းသောခေတ်ဆန်ခြင်းနှင့် ဆိုးသောခေတ်ဆန်ခြင်းတွင် ကောင်းသောခေတ်ဆန်ခြင်းကိုသာ တီထွင်ကြရန်နှင့် ခေတ်ဆန်ခြင်းနှစ်မျိုးကွာခြားပုံကို အကိုးအကားသာဓကများဖြင့်ဖွင့်ဆိုရှင်းပြရေးသားထားပါသည်။ ကောင်းသောခေတ်ဆန်ခြင်းသည် လူတို့အတွက် အကျိုးရှိသော ခေတ်ဆန်ခြင်းမျိုး ဖြစ်ကြောင်း၊ သာဓကအားဖြင့် မီးရထား၊ မီးသင်္ဘော၊ ဓာတ်ရထား၊ မော်တော်ကား၊ လေယာဉ်ပျံတို့သည် ခေတ်ဆန်သူတို့၏ ကျေးဇူးကြောင့်သာလျှင် စီးဖူးကြ၊ မြင်ဖူးကြရပေသည်။ ခေတ်ဆန်ခြင်း၊ အသစ်တီထွင်ခြင်းသာ မရှိခဲ့ပါလျှင် ၄င်းယာဉ်များကို မြင်ကြရမည် မဟုတ်ပေ။ လူတို့အတွက် အကျိုးများစေသော ခေတ်ဆန်ခြင်းသာ ဖြစ်ပေသည်။ ၄င်းယာဉ်များဖြစ်မြောက်အောင် ကြံစည်ကြစဉ်က လူအများ၏စိတ်တွင် ထိုကြံစည်သူတို့အား အရူးများဟူ၍ပင်အထင်ခံကြရပေမည်။ ဤခေတ်ဆန်ခြင်းမျိုးကား ကောင်းသောခေတ်ဆန်ခြင်း၊ အကျိုးရှိသောခေတ်ဆန်ခြင်းတို့ ဖြစ်ပေသည်။ အားပေးတိုက်တွန်းသင့်သော ခေတ်ဆန်ခြင်းဖြစ်ကြောင်း တင်ပြထားပါသည်။

ခေတ်ဆန်တိုင်းလည်း ကောင်းသည်ဟုမဆိုနိုင်ကြောင်း၊ အကျိုးမရှိသော ခေတ်ဆန်ခြင်းများလည်း ရှိကြောင်း၊ ၄င်းခေတ်ဆန်ခြင်းမျိုးကို အားမပေးသင့်ကြောင်း၊ မိန်းမများသည် အဝတ်အစား၊ အလှပြင်ခြင်းတို့နှင့်ပတ်သက်၍ အဆန်းအထွင်ဆုံးသူများဖြစ်ကြောင်း၊ မကြီးမသေးဆံထုံးရွယ်ရွယ်ထုံးကြရာမှ ဆံထုံးကြီးကြီးဖြစ်လာအောင် အဆန်းထွင်ကြပြန်သည်။ တစ်ယောက်က အသစ်ထွင်လိုက်လျှင် နောက်လိုက်တွေပေါများလာကြကြောင်း၊ ဤသို့ အဆန်းထွင်ခြင်းကား အကျိုးရှိသော အဆန်းထွင်ခြင်း မဟုတ်ကြောင်း၊ ဆံစု (ဆံပင်အတု)အတွက် ပိုက်ဆံအပိုကုန်ကြောင်း၊ ခေါင်းလည်းလေး၊ အလုပ်လည်းများ၊ ကြည့်၍လည်း များစွာမကောင်းလှကြောင်း၊ ယောက်ျားအပေါင်းတို့ကလည်း သတင်းစာ၊ မဂ္ဂဇင်းတို့မှ အပြစ်တင်စကားများ ရေးသားကြကြောင်းတို့ကို တင်ပြထားပြီး ယင်းခေတ်ဆန်ခြင်းမှာ ဆိုးသောခေတ်ဆန်ခြင်းဖြစ်ကြောင်း တင်ပြထားပါသည်။

မိန်းကလေးများ အင်္ကျီပါးပါးဝတ်သည်နှင့် ပတ်သက်၍လည်း အကျိုးမရှိကြောင်း၊ မလှကြောင်း၊ သို့သော် ခေတ်ဆန်သည်ထင်ပြီး နှစ်သက်မြတ်နိုးစွာ ဝတ်ဆင်ကြကြောင်း၊ အင်္ကျီပါးပါးမဝတ်လျှင် ခေတ်မမီဟု အပြောခံရမည်ကို စိုးရိမ်ကြကြောင်း၊ ယင်းသို့ ခေတ်ဆန်လွန်းကြသဖြင့် မြန်မာတွေ တော်တော်မွဲကုန်ကြောင်း၊ လုံချည်ဆန်း ပဝါဆန်းများပေါ်လျှင် ဆန်းဆိုသမျှ ဝယ်နေကြတုန်း၊ ခေတ်ဆိုးကြီးဖြစ်၍ အရောင်းအဝယ်မကောင်း၊ ငွေကြေးရှားပါးကြောင်း ပြောနေကြသော်လည်း အဝတ်အစားဘက်က ခေတ်ဆန်လျက်ပင်ရှိကြောင်းစသည့် ဆိုးသောခေတ်ဆန်ခြင်းနှင့်ပတ်သက်၍ ရေးသားထားပါသည်။

ခေတ်ဆန်ခြင်းကို မည်သူမျှမတားနိုင်သော်လည်း မကောင်းသောခေတ်ကို ကောင်းသောခေတ်ဖြစ်အောင် ပြုပြင်နိုင် ကြရမည်ဖြစ်ကြောင်း၊ အဖြုန်းခေတ်မှ ချွေတာခြင်းခေတ်သို့ရောက်အောင် ခေတ်ကိုခေတ်နှင့်သာလျှင် ပြန်၍ခုခံရမည်ဖြစ်ကြောင်း၊ မိန်းမများ အင်္ကျီပါးပါးမဝတ်ကြရန် တရားဟောခြင်းမပြုဘဲ အင်္ကျီထူထူဝတ်ခြင်းကို ခေတ်ဆန်အောင်လုပ်ပေးလိုက်လျှင် ချက်ချင်းနောက်လိုက်တွေ ပေါများလာမည်ဖြစ်ကြောင်း နည်းလမ်းကောင်းကိုလည်း လမ်းညွှန်ထားပေသည်။

စာအရေးအသားဘက်တွင်လည်း ခေတ်ဆန်နေကြကြောင်း၊ ခေတ်ဆန်ကာ အသစ်ထွင်ခြင်းကားကောင်းသော်လည်း ဆန်းလျှင်ပြီးရောဆိုကာ ဆန်းလွန်းခြင်းကား မကောင်းကြောင်း၊ ယခုကာလ လူငယ်များရေးသားကြသော စာများမှာ ရှေးစာအချို့တို့ကဲ့သို့ သွယ်ဝိုက်ဖွဲ့ရွဲ့ခြင်း မရှိ။ တိုတိုတောင်းတောင်းနှင့် လိုရင်းအချက်ပေါ်အောင် ရေးသားကြသည့် အသစ်ထွင်ခြင်းကား ကောင်းပါ၏။ ခေတ်စာများဟူ၍ပင် ခေါ်ဆိုနေကြကုန်၏။ သို့သော် ခေတ်ဆန်လွန်းအားကြီးသွားသောအခါ အရေးအသား မပြေပြစ် ထစ်ထစ်ငေါ့ငေါ့ ဖြစ်သွားကြောင်း၊ အချို့စာများမှာ ကြေးနန်းစာထက်ပင် တိုတောင်းနေကြောင်း၊ စကားပြေပြစ်ခြင်းကို နှောင့်ယှက်နေကြောင်း၊ ဆိုးသောခေတ်ဆန်ခြင်းဖြစ်ကြောင်း တင်ပြထားပါသည်။

ခေတ်ဆန်ခြင်းကား ကောင်းပါသော်လည်း ခေတ်ဆန်လွန်းခြင်းကား မကောင်းကြောင်း၊ ယခုခေတ်တွင် စာအရေး အသားမှာလည်း ခေတ်ဆန်လွန်းအားကြီးသူတွေ ပေါများနေကြောင်း၊ အဝတ်အစားဘက်တွင်လည်းခေတ်ဆန်လွန်း အားကြီးသူတွေပေါများနေကြောင်း၊ ခေတ်ဆန်ခြင်း မလွန်သွားစေရန် ခေတ်ကို တီထွင်သူတို့ သတိထားကြပါရန်၊ ခေတ်ဆန်ခြင်းတွင် ကောင်းသောခေတ်ဆန်ခြင်းနှင့် ဆိုးသောခေတ်ဆန်ခြင်း နှစ်မျိုးကွာခြားပုံကို ကျိုးကြောင်းပြကာ ရေးသားထားပါသည်။